4135 Christus: Geesgewer - Forum 2.0 - jimileroux.com
4135 Christus: Geesgewer
Posted by Wykus Louw on December 12, 2019 at 4:21pm in Padlangs oordenkings
16 Wat hier gebeur, is deur die profeet Joël aangekondig: 17 "'En dit sal in die laaste dae gebeur', sê God: 'Ek sal my Gees op alle mense uitstort – julle seuns en julle dogters sal profeteer, en julle jongmense sal visioene sien, en julle ou mense sal drome droom.'" Hand. 2:16-17 BDV
Joël en die ander profete het voorsien dat God in die Messiaanse Tyd sy Gees sou uitstort. Sy Gees sou God se teenwoordigheid op aarde vestig. Sy Gees sou harte sag maak en máák dat ons God se wet gehoorsaam. Vir Jode beteken dit dat die mensdom in die dae van die mashiach besonder vroom sal wees, toegewyd, geestelik.
Jesus het presies dit gedoen! Hy't sy Gees gestuur! Sedert Pinksterdag is die Heilige Gees beskikbaar vir elke kind van God. Waar die Gees in die Ou Testament slegs op sommige geval het, byvoorbeeld op profete, kom Hy nou "op alle mense" – watter voorreg! Ou mense, jong mense, diensknegte – ook ek en jy – kan die Gees se krag beleef, God se wil ken en groot dinge in Jesus' Naam doen. Petrus sê die Gees is bedoel vir ons en ons kinders. Paulus sê 'n lewe deur die Gees is eintlik ons normale lewe. Word Geesvervuld! Dit werk so: vra Hom in geleef, ontvang Hom in geloof, leef Hom in geloof!
Hemelse Vader, dankie vir die inwoning van u Heilige Gees. Dankie dat U deur Hom in my werk en my verander na die beeld van u Seun, Jesus Christus. Heilige Gees, vervul my met Uself! Amen.